मैथिली भाषाक कथा गोष्ठी बुधदिन एक समारोहक बीच जनकपुरमे सम्पन्न भेल अछि। घुर लग बैसि कऽ कथाकार सभ कथा वाचन कएलन्हि। डा. राजेन्द्र विमल प्रतिष्ठान द्वारा आयोजत ओ कथा गोष्ठीमे 22 गोटे पुरान नव कथाकार सभकथा वाचन कएलन्हि। पठित कथा सभपर समालोचना सेहो कएल गेल छल। समालोचकक भूमिकामे सेहो रहल नेपाल पत्रकार महासंघ धनुषाक अध्यक्ष रामअशिष यादव एहन गोष्ठीसँ कथा लेखक सभके लेखनमे सुधार होबएके संगहि नव नवशिल्पके सेहो ज्ञान बढत उल्लेख कएलन्हि। ओ कथा गोष्ठीमे वरिष्ठ साहित्यकार डा. राजेन्द्र विमल, डा. सुरेन्द्र लाभ,राजेश्वर नेपाली, रोशन जनकपुरी, रामभरत साह, सुजीत कुमार झा, राजेश कुमार कर्ण, राजाराम सिंह राठौढ, पूनम झा, युगल किशोर निधि विकल, अरविन्द कुमार यादव, सदाशिव मिश्र, चन्द्रशेखरउपाध्याय, विजय दत्त, अजय अनुरागी, कैलास दास, नित्यानन्द मण्डल, अमरकान्त अमर, तोयाराज घिमिरे, प्रकाशप्रेमी, राजेन्द्र ललन, राजेश महतो सहितक कथाकार सभ कथा वाचन कएलन्हि। वाचन भेल कथा सभपर डा. विमल, डा. सुरेन्द्र लाभ, रोशन जनकपुरी, परमेश्वर कापडि, रामअशिष यादव, सुदीप झा, सुजीत कुमार झा समीक्षा कएने रहथि।
 प्रतिष्ठानक अध्यक्ष विजय दत्तक अध्यक्षतामे भेल ओ समारोहमे मैथिली विभागक विभागाध्यक्ष परमेश्वर कापडि एहन समारोहके निरन्तरता पर जोड देलन्हि। ओ कहलन्हि पुरान आ नव लेखक सभ बीच अनुभव आदान प्रदानक नीक अवसर रहल अछि। मैथिलीमे कथाकार सभ एक स्थानपर बैसि कथावाचन करबाक पुरान परम्परा रहल अछि। सगरि राति दीप जरए नामक ओ गोष्ठी प्रत्येक तीन महिनामे मिथिलाक कोनो स्थान पर होइत अछि। ओना जनकपुरमेएहि प्रकारक तीन टा कार्यक्रम आयोजन भेल अछि। रामानन्द युवा क्लब दू बेर एहि प्रकारक कार्यक्रम आयोजन कएने अछि। कथाकार पुनम झा कहैत छथि घुर लग बैसि कऽ कथा वाचन करब नव अनुभव रहल।
 (रिर्पोट : सुजीत कुमार झा )